Embætti landlæknis 31. pistill . Færsla í sjúkraskrá þegar ávanabindandi lyfi er ávísað Margir sem nota ópíóíða , hvort sem er fast eða tímabundið , nota einnig benzódíazepín . Árið 2018 leystu 62.000 manns út ópíóíða og 56.000 manns út benzódíazepín og skyld lyf á Íslandi . Sex þúsund einstaklingar leystu út benzódíazepín og ópíóíða samtímis ( ± 15 dagar ) . Notkun þessara tveggja slævandi lyfja eykur mjög hættuna á óæskilegum áhrifum þeirra og getur jafnvel leitt til dauða . Í kjölfar aukinnar dánartíðni af völdum ópíóíða á Vesturlöndum mælti CMDh ( samvinnuvettvangur lyfjastofnana innan EES ) með því í febrúar 2018 að eftirfarandi texti skyldi settur inn í sérlyfjaskrártexta ( SmPC ) allra benzódíazepín - og ópíóíð-lyfja , hafi hann ekki verið fyrir : Áhætta við samhliða notkun ópíóíða : Samhliða notkun ( sérlyfjaheiti benzódíazepíns ) og ópíóíða getur leitt til slævingar , öndurnarbælingar , meðvitundarleysis og dauða . Vegna þessarar hættu við samhliða notkun ( sérlyfjaheiti benzódíazepíns ) og ópíóíða skal aðeins ávísa þessum lyfjum til samhliða notkunar þegar engin önnur meðferðarúrræði eru möguleg . Ef ákveðið er að ávísa ( sérlyfjaheiti benzódíazepíns ) og ópíóíða til samhliða notkunar skal nota lægstu virka skammta og meðferðarlengd ætti að vera eins stutt og unnt er . Fylgjast á náið með einkennum öndunarbælingar og slævingar . Eindregið er mælt með því að upplýsa sjúklinginn og aðstandendur hans um þetta og hvetja þá til að vera á varðbergi gagnvart þessum einkennum . Sambærilegur texti kemur einnig inn varðandi öll ópíóíð-lyf þar sem bent er á hættuna sem fylgir samhliða notkun ópíóíða og annarra slævandi lyfja , svo sem benzódíazepína og skyldra lyfja . Þessi vinna er þegar hafin við íslensku Sérlyfjaskrána . Í mars 2018 gaf velferðarráðuneytið út skýrsluna Aðgerðir til að sporna við misnotkun lyfja sem geta valdið ávana og fíkn . 1 Í skýrslunni eru rakin þau atriði sem ávallt ætti að ræða við sjúklinga sem fá ávísað ávanabindandi lyfjum . Með vísan til þessa beinir Embætti landlæknis því til lækna að eftirfarandi skuli fært í sjúkraskrá hjá þeim sjúklingum sem fá ávísað ávanabindandi lyfi : Að önnur úrræði en ávanabindandi lyf hafi verið íhuguð eða reynd . Að búið sé að útskýra fyrir sjúklingnum : - Slævandi aukaverkanir og til hvaða ráða skuli gripið ef þeirra verður vart . - Hættuna á að ánetjast . Að ákveðið hafi verið fyrirfram hversu lengi á að gefa hið ávanabindandi lyf . Að ákveðið hafi verið fyrirfram í hvaða skömmtum . Ef farið er yfir fyrirfram ákveðna skammta og meðferðarlengd ; hvers vegna og hversu lengi fyrirhugað . Af töflunni sést að í fyrra hefði þurft að færa í sjúkraskrá upplýsingar um ávísun ávanabindandi lyfja hjá 100.000 manns og að fara hefði þurft í gegnum samhliða notkun ópíóíða og benzódíazepína hjá þúsundum einstaklinga til þess að ganga úr skugga um að lægstu virku skammtar væru notaðir í stysta mögulegan tíma .